CELEX: 32021R1229
Language: fi
Date: 2021-07-14 00:00:00
Title: Euroopan parlamentin ja neuvoston asetus (EU) 2021/1229, annettu 14 päivänä heinäkuuta 2021, oikeudenmukaisen siirtymän mekanismin mukaisesta julkisen sektorin lainajärjestelystä

30.7.2021   
               
               
                  FI
               
               
                  Euroopan unionin virallinen lehti
               
               
                  L 274/1
               
            
         EUROOPAN PARLAMENTIN JA NEUVOSTON ASETUS (EU) 2021/1229,
         annettu 14 päivänä heinäkuuta 2021,
         oikeudenmukaisen siirtymän mekanismin mukaisesta julkisen sektorin lainajärjestelystä
         EUROOPAN PARLAMENTTI JA EUROOPAN UNIONIN NEUVOSTO, jotka
         ottavat huomioon Euroopan unionin toiminnasta tehdyn sopimuksen ja erityisesti sen 175 artiklan kolmannen kohdan sekä 322 artiklan ensimmäisen kohdan,
         ottavat huomioon Euroopan komission ehdotuksen,
         sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         ottavat huomioon tilintarkastustuomioistuimen lausunnon (1),
         ottavat huomioon Euroopan talous- ja sosiaalikomitean lausunnon (2),
         ovat kuulleet alueiden komiteaa,
         noudattavat tavallista lainsäätämisjärjestystä (3),
         sekä katsovat seuraavaa:
         
                     (1)
                  
                  
                     Komissio antoi 11 päivänä joulukuuta 2019 tiedonannon "Euroopan vihreän kehityksen ohjelma", jossa se hahmotteli etenemissuunnitelman, jossa esitetään Euroopan uusi kasvustrategia ja kunnianhimoiset tavoitteet ilmastonmuutoksen torjumiseksi ja ympäristön suojelemiseksi. Jotta Euroopan parlamentin ja neuvoston asetuksessa (EU) 2021/1119 (4). vahvistettu tavoite saavuttaa unionin ilmastotavoite vuodelle 2030 voidaan saavuttaa ja saavuttaa unionin ilmastoneutraalius viimeistään vuoteen 2050 mennessä tehokkaasti ja sosiaalisesti oikeudenmukaisella tavalla, Euroopan vihreän kehityksen ohjelmassa ilmoitettiin oikeudenmukaisen siirtymän mekanismista, jolla tarjotaan varoja vastata siirtymisprosessin haasteeseen, kun unioni siirtyy kohti unionin vuoden 2030 ilmastotavoitteen ja unionin vuodelle 2050 asettaman ilmastoneutraaliustavoitteen saavuttamista, ja samalla varmistaen, että ketään ei jätetä jälkeen. Kaikkein heikoimmassa asemassa olevat alueet ja ihmiset ovat kaikkein alttiimpia ilmastonmuutoksen ja ympäristön pilaantumisen haittavaikutuksille. Ilmastoneutraaliin talouteen siirtyminen luo uusia taloudellisia mahdollisuuksia ja voi auttaa merkittävästi luomaan työpaikkoja erityisesti alueilla, jotka tällä hetkellä ovat riippuvaisia fossiilisista polttoaineista. Se voi myös edistää energiaturvallisuutta ja sopeutumiskykyä. Siirtymä voi kuitenkin myös aiheuttaa lyhyellä aikavälillä sosiaalisia ja taloudellisia kustannuksia alueilla, joilla hiilestä irtautumisen prosessi on raskas ja joita covid-19-kriisin taloudelliset ja sosiaaliset haittavaikutukset ovat jo valmiiksi heikentäneet.
                  
               
                     (2)
                  
                  
                     Siirtymän hallinta edellyttää merkittäviä rakenteellisia muutoksia sekä kansallisella että alueellisella tasolla. Jotta siirtymä onnistuisi, sen on vähennettävä eriarvoisuutta, sen nettotyöllisyysvaikutuksena on saatava uusia laadukkaita työpaikkoja ja sen on oltava oikeudenmukainen sekä yhteiskunnallisesti hyväksyttävä kaikkien kannalta, ja samalla sen on parannettava kilpailukykyä. Tältä osin on ensiarvoisen tärkeää, että alueita, joihin siirtymä vaikuttaa kielteisimmin, erityisesti hiilikaivosalueita, voidaan tukea, jotta voidaan monipuolistaa ja elvyttää niiden paikallista taloutta sekä luoda kestäviä työllistymismahdollisuuksia työntekijöille, joihin siirtymä vaikuttaa.
                  
               
                     (3)
                  
                  
                     Komissio hyväksyi 14 päivänä tammikuuta 2020 tiedonannon "Euroopan vihreän kehityksen investointiohjelma", jossa se ehdotti oikeudenmukaisen siirtymän mekanismia, jossa keskitytään alueisiin ja toimialoihin, joihin siirtymä vaikuttaa eniten, koska ne ovat riippuvaisia fossiilisista polttoaineista, kuten hiilestä, turpeesta ja öljyliuskeesta, tai kasvihuonekaasupäästövaltaisista teollisista prosesseista, mutta joilla on vähäisemmät valmiudet rahoittaa välttämättömiä investointeja. Oikeudenmukaisen siirtymän mekanismin perustaminen vahvistettiin myös Eurooppa-neuvoston päätelmissä 21 päivänä heinäkuuta 2020. Oikeudenmukaisen siirtymän mekanismi koostuu kolmesta pilarista, jotka ovat oikeudenmukaisen siirtymän rahasto, joka toteutetaan käyttämällä yhteistyöhön perustuvaa hallinnointia, InvestEU-ohjelmaan kuuluva oikeudenmukaisen siirtymän erityisjärjestely sekä julkisen sektorin lainajärjestely lisäinvestointien houkuttelemiseksi asianomaisille alueille. Kyseisistä kolmesta pilarista annetaan lisätukea kyseisille alueille tavoitteena edistää toimia siirtymistä ilmastoneutraaliin talouteen vuoteen 2050 mennessä.
                  
               
                     (4)
                  
                  
                     Oikeudenmukaisen siirtymän rahaston suunnittelun ja täytäntöönpanon parantamiseksi on määrä laatia alueellisia oikeudenmukaista siirtymää koskevia suunnitelmia, joissa yksilöidään siirtymän tärkeimmät toimet ja aikataulu sekä alueet, joihin ilmastoneutraaliin talouteen siirtymisen vaikutukset kohdistuvat kielteisimmin ja joilla on vähäisemmät valmiudet vastata siirtymään liittyviin haasteisiin. Alueelliset oikeudenmukaista siirtymää koskevat suunnitelmat laaditaan yhdessä asianomaisten paikallis- ja alueviranomaisten kanssa, ja niihin osallistuvat kaikki asiaankuuluvat kumppanit Euroopan parlamentin ja neuvoston asetuksen (EU)2021/1060 (5) 8 artiklan mukaisesti. Niitä ja vastaavia oikeudenmukaisen siirtymän rahastosta tuettuja ohjelmia voidaan muuttaa kyseisen asetuksen 24 artiklan mukaisesti lisäämällä niihin uusia alueita, joihin siirtymä vaikuttaa voimakkaasti tavalla, jota ei voitu ennakoida, kun ne alun perin hyväksyttiin.
                  
               
                     (5)
                  
                  
                     Olisi perustettava julkisen sektorin lainajärjestely, jäljempänä ’lainajärjestely’. Se muodostaa oikeudenmukaisen siirtymän mekanismin kolmannen pilarin, jonka tavoitteena on tukea julkisyhteisöjen ja julkisoikeudellisten laitosten investointeja, koska julkinen sektori on keskeisessä asemassa, kun käsitellään markkinoiden toimintapuutteita. Tällaisilla investoinneilla olisi vastattava kehitystarpeisiin, jotka johtuvat ilmastoneutraaliin talouteen siirtymiseen liittyvistä haasteista, jotka kuvataan komission hyväksymissä alueellisissa oikeudenmukaista siirtymää koskevissa suunnitelmissa. Suunniteltujen lainajärjestelyn tukitoimien olisi oltava johdonmukaisia oikeudenmukaisen siirtymän mekanismin kahdesta muusta pilarista tuettavien toimien kanssa ja täydennettävä niitä. Lainajärjestely olisi perustettava seitsemäksi vuodeksi, jotta sen kesto vastaisi neuvoston asetuksessa (EU, Euratom) 2020/2093 (6) säädetyn 1 päivästä tammikuuta 2021 alkavan ja 31 päivään joulukuuta 2027 ulottuvan monivuotisen rahoituskehyksen, jäljempänä ’vuosien 2021–2027 monivuotinen rahoituskehys’, kestoa.
                  
               
                     (6)
                  
                  
                     Jotta yhteenkuuluvuutta ja talouden monipuolistamista voitaisiin edistää siirtymän vaikutusten koettelemilla alueilla, lainajärjestelyn olisi katettava monenlaisia kestäviä investointeja sillä edellytyksellä, että tällaiset investoinnit auttavat täyttämään kyseisten alueiden kehitystarpeet siirryttäessä asetuksessa (EU) 2021/1119. säädetyn unionin vuoden 2030 ilmastotavoitteen tasolle ja ilmastoneutraaliin unioniin vuoteen 2050 mennessä alueellisissa oikeudenmukaista siirtymää koskevissa suunnitelmissa kuvatun mukaisesti. Jotta lainajärjestelyn vaikuttavuutta voidaan parantaa, siitä olisi voitava tukea tukikelpoisia hankkeita, joiden toteutusvaihe on jo alkanut ennen kuin tuensaajat ovat tehneet tukihakemuksen lainajärjestelystä. Lainajärjestelystä ei pitäisi tukea investointeja, jotka koskevat mitä tahansa Euroopan parlamentin ja neuvoston asetuksen (EU) 2021/1056 (7). 9 artiklassa pois suljettua toimintaa, mutta siitä voisi tukea investointeja uusiutuvaan energiaan ja vihreään ja kestävään liikkuvuuteen, mukaan lukien vihreän vedyn edistäminen, tehokkaisiin kaukolämpöverkostoihin, julkiseen tutkimukseen, digitalisaatioon, älykkään jäte- ja vesihuollon ympäristöinfrastruktuuriin, ja siitä voisi tukea kestävää energiaa, energiatehokkuutta ja integrointia koskevia toimenpiteitä, mukaan lukien rakennusten kunnostus- ja muutostyöt, kaupunkialueiden uudistamista ja elvyttämistä, kiertotalouteen siirtymistä, maan ja ekosysteemin saneerausta ja puhdistamista – ottaen huomioon aiheuttamisperiaatteen – biologista monimuotoisuutta sekä lisä- ja uudelleenkoulutusta, ammatillista koulutusta ja sosiaalista infrastruktuuria, mukaan lukien hoivapalvelut ja sosiaalinen asuntotuotanto.
                  
               
                     (7)
                  
                  
                     Infrastruktuurien kehittämiseen voisi sisältyä myös rajat ylittäviä hankkeita ja ratkaisuja, joilla parannetaan kykyä kestää ekologisia katastrofeja ja erityisesti sellaisia ekologisia katastrofeja, joita ilmastonmuutos pahentaa. Kattavaa investointimallia olisi suosittava erityisesti alueilla, joilla on merkittäviä siirtymään liittyviä tarpeita. Muihin aloihin kohdistuvia investointeja voitaisiin myös tukea, jos ne ovat yhdenmukaisia hyväksyttyjen alueellisten oikeudenmukaista siirtymää koskevien suunnitelmien kanssa. Tukemalla investointeja, jotka eivät tuota riittävää tulovirtaa niistä aiheutuvien investointikulujen kattamiseksi, lainajärjestelyllä olisi pyrittävä antamaan julkisyhteisöille ja julkisoikeudellisille laitoksille lisävaroja, joita tarvitaan, jotta ne voivat vastata niihin alueellisiin, sosiaalisiin, taloudellisiin ja ympäristöön liittyviin haasteisiin, joita aiheutuu siirtymään mukautumisesta. Määritellessään sellaiset investoinnit, jotka ovat tukikelpoisia lainajärjestelystä ja joilla on merkittävä myönteinen vaikutus ympäristöön, mukaan lukien biologisen monimuotoisuuden suhteen, komission olisi lainajärjestelyn arvioinnissa otettava huomioon ympäristön kannalta kestävän taloudellisen toiminnan EU-luokitusjärjestelmä. Kestävien hankkeiden avoimuuden varmistamiseksi kaikkien rahoituskumppanien olisi tarvittaessa sovellettava ympäristön kannalta kestävän taloudellisen toiminnan EU-luokitusjärjestelmää, mukaan lukien "ei merkittävää haittaa" -periaate.
                  
               
                     (8)
                  
                  
                     Kaikessa lainajärjestelyn kelpoisuusvaatimukset täyttävien hankkeiden valmistelussa, arvioinnissa, toteutuksessa ja seurannassa olisi varmistettava perusoikeuksien kunnioittaminen ja Euroopan unionin perusoikeuskirjan noudattaminen, erityisesti sukupuolten tasa-arvon osalta. Tuensaajien ja komission olisi myös vastaavasti vältettävä sukupuoleen, rotuun tai etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen perustuvaa syrjintää lainajärjestelyn koko täytäntöönpanon ajan. Lainajärjestelyn tavoitteet olisi toteutettava Yhdistyneiden kansakuntien kestävän kehityksen tavoitteiden, Euroopan sosiaalisten oikeuksien pilarin, ’saastuttaja maksaa’ -periaatteen, ilmastonmuutosta koskevan Yhdistyneiden kansakuntien puitesopimuksen nojalla hyväksytyn Pariisin sopimuksen (8), jäljempänä ’Pariisin sopimus’, ja ”ei merkittävää haittaa” -periaatteen mukaisesti.
                  
               
                     (9)
                  
                  
                     Tähän asetukseen sovelletaan Euroopan parlamentin ja neuvoston Euroopan unionin toiminnasta tehdyn sopimuksen (SEUT) 322 artiklan nojalla hyväksymiä horisontaalisia varainhoitosääntöjä. Näissä Euroopan parlamentin ja neuvoston asetukseen (EU, Euratom) 2018/1046 (9), jäljempänä ’varainhoitoasetus’, sisältyvissä säännöissä vahvistetaan erityisesti menettely, joka koskee talousarvion laatimista ja toteuttamista käyttäen avustuksia, palkintoja, hankintoja, välillistä hallinnointia, rahoitusvälineitä, talousarviotakuita, rahoitusapua ja ulkopuolisten asiantuntijoiden korvaamista, sekä säädetään taloushallinnon toimijoiden toiminnan valvonnasta. SEUT 322 artiklan nojalla hyväksyttäviin sääntöihin sisältyy myös yleinen ehdollisuusjärjestelmä unionin talousarvion suojaamiseksi.
                  
               
                     (10)
                  
                  
                     Lainajärjestelyllä olisi annettava tukea unionin myöntäminä avustuksina, jotka yhdistetään rahoituskumppanin omien sääntöjensä sekä lainanantopolitiikkojensa ja -menetelmiensä mukaisesti myöntämiin lainoihin. Komission suoraan hallinnoimia avustuksia koskevien määrärahojen olisi oltava rahoitusta, joka ei perustu kustannuksiin varainhoitoasetuksen 125 artiklan mukaisesti. Tällaisella rahoituksella pitäisi voida kannustaa hankkeiden toteuttajia osallistumaan ja panostamaan lainajärjestelyn tavoitteiden saavuttamiseen lainan suuruuteen suhteutetulla tehokkaalla tavalla. Euroopan investointipankin (EIP) olisi tarjottava lainaosuus. Lainajärjestelyä pitäisi voida laajentaa myös muihin rahoituskumppaneihin, jotta ne voivat tarjota lainaosuuden, jos avustusosuutta varten tulee käyttöön lisävaroja tai jos se on tarpeen lainajärjestelyn asianmukaisen täytäntöönpanon vuoksi. Tällaisessa tapauksessa komission olisi ilmoitettava jäsenvaltioille ja Euroopan parlamentille aikomuksestaan laajentaa lainajärjestelyä ja valita muita rahoituskumppaneita ottaen huomioon niiden valmiudet saavuttaa lainajärjestelyn tavoitteet, osallistua omilla varoillaan ja varmistaa riittävä maantieteellinen kattavuus.
                  
               
                     (11)
                  
                  
                     Komission ja rahoituskumppanien olisi yhdessä allekirjoitettava hallinnolliset sopimukset. Kyseisissä sopimuksissa olisi vahvistettava hankkeiden arviointia ja seurantaa koskevat täytäntöönpanojärjestelyt sekä kunkin osapuolen oikeudet ja velvollisuudet, myös yksityiskohtaisten tarkastus-, raportointi- ja viestintäjärjestelyjen osalta. Viestintäjärjestelyihin olisi erityisesti sisällyttävä velvollisuus julkaista kutakin lainajärjestelystä tukea saavaa yksittäistä hanketta tai lainaohjelmaa koskevat tiedot.
                  
               
                     (12)
                  
                  
                     Koska lainajärjestelyllä vastataan investointitarpeisiin, jotka johtuvat niiden alueiden siirtymisestä ilmastoneutraaliin talouteen, joihin vaikutukset kohdistuvat kielteisimmin, sillä olisi edistettävä merkittävästi ilmastotoimien valtavirtaistamista. Lainajärjestelyn avustusosuudesta saatavat varat edistävät näin ollen ilmastotavoitteiden saavuttamista samassa määrin kuin oikeudenmukaisen siirtymän rahasto.
                  
               
                     (13)
                  
                  
                     Lainajärjestelyn avustusosuudesta 250 000 000 euroa olisi rahoitettava unionin talousarviosta asetuksen (EU, Euratom) 2020/2093 mukaisesti, ja Euroopan parlamentin ja neuvoston olisi pidettävä tätä ensisijaisena rahoitusohjeenaan vuosittaisessa talousarviomenettelyssä talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta sekä uusista omista varoista, mukaan lukien etenemissuunnitelma uusien omien varojen käyttöönottamiseksi, 16 päivänä joulukuuta 2020 tehdyn Euroopan parlamentin, Euroopan unionin neuvoston ja Euroopan komission välisen toimielinten sopimuksen (10) 18 kohdan mukaisesti.
                  
               
                     (14)
                  
                  
                     Lainajärjestelyn avustusosuudesta 275 000 000 euroa olisi rahoitettava tämän asetuksen liitteessä I luetelluilla ohjelmilla perustetuista rahoitusvälineistä peräisin olevista palautuksista. Tällaiset tulot ovat peräisin lainajärjestelystä riippumattomista jo päättyneistä ohjelmista, ja niitä olisi pidettävä ulkoisina käyttötarkoitukseensa sidottuina tuloina poiketen siitä, mitä varainhoitoasetuksen 21 artiklan 3 kohdan f alakohdassa säädetään SEUT 322 artiklan 1 kohdan perusteella.
                  
               
                     (15)
                  
                  
                     Euroopan parlamentin ja neuvoston asetuksella (EU) 2015/1017 (11) perustetun EU:n takauksen määrärahojen ennakoitavasta ylijäämästä olisi rahoitettava 1 000 000 000 euroa lainajärjestelyn avustusosuudesta. Näin ollen olisi poikettava varainhoitoasetuksen 213 artiklan 4 kohdan a alakohdasta, jonka mukaan talousarviotakuuta varten osoitettujen varojen mahdollinen ylijäämä on palautettava talousarvioon, jotta tämä ylijäämä voidaan kohdentaa lainajärjestelyyn. Tällaisia tuloja olisi pidettävä ulkoisina käyttötarkoitukseensa sidottuina tuloina poiketen siitä, mitä varainhoitoasetuksen 21 artiklan 3 kohdan f alakohdassa säädetään SEUT 322 artiklan 1 kohdan perusteella.
                  
               
                     (16)
                  
                  
                     Varainhoitoasetuksen 12 artiklan 4 kohdan c alakohdan mukaan määrärahat, jotka vastaavat ulkoisia käyttötarkoitukseensa sidottuja tuloja, voidaan siirtää ilman eri toimenpiteitä seuraavaan ohjelmaan tai toimeen. Tämä säännös mahdollistaa käyttötarkoitukseensa sidottuja tuloja koskevan monivuotisen suunnitelman yhteensovittamisen lainajärjestelystä rahoitettujen hankkeiden toteutuksen kanssa.
                  
               
                     (17)
                  
                  
                     Määrärahoja olisi osoitettava myös neuvontatukeen, jotta voidaan edistää tukikelpoisten hankkeiden valmistelua, kehittämistä ja toteuttamista sekä hankkeiden varhaista valmistelua ennen kuin tuensaaja tekee hakemuksen lainajärjestelystä. Osa kyseisistä varoista olisi osoitettava tuensaajien omien valmiuksien tukemiseen tukikelpoisten hankkeiden kestävyyden varmistamiseksi.
                  
               
                     (18)
                  
                  
                     Jotta voidaan varmistaa, että kaikilla jäsenvaltioilla on mahdollisuus hyötyä avustusosuudesta, olisi perustettava mekanismi, jonka avulla ennalta varataan kansalliset osuudet ensimmäisessä vaiheessa, asetuksen (EU) 2021/1056 liitteen I mukaisesti. Jotta tämä tavoite voitaisiin sovittaa yhteen lainajärjestelyn taloudellisten vaikutusten ja sen täytäntöönpanon optimointitarpeen kanssa, tällaisia kansallisia osuuksia ei pitäisi varata ennalta 31 päivän joulukuuta 2025 jälkeiselle ajalle. Sen jälkeen jäljellä olevat avustusosuuteen käytettävissä olevat varat olisi annettava käyttöön ilman ennalta varattua kansallista osuutta ja kilpailupohjalta unionin tasolla siten, että samalla varmistetaan investointien ennustettavuus ja noudatetaan tarveperusteista ja alueelliseen lähentymiseen tähtäävää lähestymistapaa.
                  
               
                     (19)
                  
                  
                     Työohjelmassa ja ehdotuspyynnössä olisi vahvistettava tukikelpoisuusehdot ja myöntämisperusteet. Kyseisissä tukikelpoisuusehdoissa ja myöntämisperusteissa olisi otettava huomioon hankkeen merkitys alueellisissa oikeudenmukaista siirtymää koskevissa suunnitelmissa kuvattujen kehitystarpeiden kannalta, alueellisen lähentymisen edistämistä koskevan yleisen tavoitteen saavuttaminen sekä avustusosuuden merkitys hankkeen elinkelpoisuuteen. Työohjelmissa olisi myös vahvistettava myöntämisperusteet niissä tapauksessa, että resurssit eivät riitä tukikelpoisten hankkeiden tukemiseen. Etusijalle olisi asetettava hankkeet, jotka sijaitsevat vähemmän kehittyneillä alueilla, hankkeet, joilla edistetään suoraan unionin ilmastotavoitteiden saavuttamista, ja hankkeet, joita edistävät julkisyhteisöt ja julkisoikeudelliset laitokset, jotka ovat hyväksyneet hiilestä irtautumista koskevat suunnitelmat soveltuvin osin tätä vastaavan perusteiden etusijajärjestyksen mukaisesti. Unionin lainajärjestelyn mukaista tukea olisi näin ollen asetettava ainoastaan niiden jäsenvaltioiden saataville, joilla on vähintään yksi hyväksytty alueellinen oikeudenmukaista siirtymää koskeva suunnitelma. Työohjelmassa ja ehdotuspyynnöissä olisi otettava huomioon myös jäsenvaltioiden toimittamat alueelliset oikeudenmukaista siirtymää koskevat suunnitelmat, jotta mekanismin eri pilareiden välinen yhtenäisyys voidaan varmistaa. Lainajärjestelyn vaikutuksen optimoimiseksi lainajärjestelystä tuettaville yksittäisille hankkeille ei hankkeiden valmistelua lukuun ottamatta pitäisi myöntää tukea muista unionin ohjelmista. Jos toimet koostuvat erillisiksi osoitettavista hankkeista, kyseisiä hankkeita voidaan kuitenkin tukea unionin eri ohjelmista sovellettavien tukikelpoisuussääntöjen mukaisesti.
                  
               
                     (20)
                  
                  
                     Unionin avun tuloksellisuuden optimoimiseksi ja sen estämiseksi, että mahdollinen tuki ja investoinnit korvataan vaihtoehtoisista rahoituslähteistä, lainajärjestelyn mukaista tukea olisi myönnettävä ainoastaan hankkeille, jotka eivät tuota riittävää tulovirtaa niistä aiheutuvien investointikustannusten kattamiseen. Kyseisten tulojen olisi vastattava muita sellaisia tuloja kuin talousarviosta tehtäviä määrärahasiirtoja, jotka syntyvät suoraan hankkeen puitteissa toteutetuista toimista, kuten myynnistä, maksuista tai tulleista, ja olemassa olevan varallisuuden uusimisesta syntyneistä lisäsäästöistä.
                  
               
                     (21)
                  
                  
                     Koska avustusosuudessa olisi otettava huomioon jäsenvaltioiden eri alueiden erilaiset kehitystarpeet, tällaista tukea olisi mukautettava vähemmän kehittyneiden alueiden hyväksi. Kun otetaan huomioon, että vähemmän kehittyneiden alueiden, julkisyhteisöjen ja julkisoikeudellisten laitosten kyky tehdä julkisia investointeja on yleensä heikompi, tällaisille yhteisöille ja laitoksille myönnettyihin lainoihin sovellettavien avustusosuuksien olisi oltava suhteellisesti suurempia.
                  
               
                     (22)
                  
                  
                     Jotta voidaan varmistaa lainajärjestelyn tuloksellinen täytäntöönpano, saattaa olla tarpeen antaa neuvontatukea hankkeiden valmistelua, kehittämistä ja toteuttamista varten. Tällaista tukea olisi annettava InvestEU-neuvontakeskuksen kautta tukikelpoisiin hankkeisiin ja hankkeiden valmisteluun ennen hakemusten tekemistä kiinnittäen erityistä huomiota tuensaajiin, joiden hallinnolliset valmiudet ovat vähäisempiä tai jotka sijaitsevat vähemmän kehittyneillä alueilla. Tällaista tukea olisi voitava myöntää myös muista unionin ohjelmista.
                  
               
                     (23)
                  
                  
                     Jotta voidaan mitata lainajärjestelyn tuloksellisuutta ja sen kykyä saavuttaa tavoitteensa ja tukea valmisteluja sen mahdolliseksi jatkamiseksi vuoden 2027 jälkeen, komission olisi tehtävä väliarviointi ja loppuarviointi, mukaan lukien arvio mahdollisuudesta hyväksyä tarvittaessa säännöksiä sukupuolivaikutusten arvioinnista, ja toimitettava arviointikertomukset Euroopan parlamentille ja neuvostolle. Paremmasta lainsäädännöstä 13 päivänä huhtikuuta 2016 tehdyn toimielinten välisen sopimuksen (12) 22 ja 23 kohdan nojalla lainajärjestelyä olisi arvioitava erityisten seurantavaatimusten mukaisesti kerättyjen tietojen perusteella välttäen samalla erityisesti jäsenvaltioille aiheutuvaa hallinnollista rasitusta ja ylisääntelyä.
                  
               
                     (24)
                  
                  
                     Jotta voidaan vauhdittaa täytäntöönpanoa ja varmistaa, että varat käytetään hyvissä ajoin, tässä asetuksessa olisi säädettävä avustussopimuksiin sisällytettävistä erityisistä suojatoimista. Tämän tavoitteen saavuttamiseksi komission olisi suhteellisuusperiaatteen mukaisesti voitava vähentää unionin tukea tai lopettaa se, jos hankkeen toteuttamisessa ei selvästi ole edistytty. Lainajärjestelyyn sovelletaan varainhoitoasetusta. Jotta voidaan varmistaa johdonmukaisuus unionin rahoitusohjelmien täytäntöönpanossa, varainhoitoasetusta olisi sovellettava avustusosuuteen sekä lainajärjestelystä neuvontatukea varten myönnettyihin määrärahoihin.
                  
               
                     (25)
                  
                  
                     Varainhoitoasetuksen ja Euroopan parlamentin ja neuvoston asetuksen (EU, Euratom) N:o 883/2013 (13) sekä neuvoston asetusten (EY, Euratom) N:o 2988/95 (14), (Euratom, EY) N:o 2185/96 (15) ja (EU) 2017/1939 (16) mukaisesti unionin taloudellisia etuja on suojattava oikeasuhteisin toimenpitein, joita ovat sääntöjenvastaisuuksien, mukaan lukien petokset, ehkäisemiseen, havaitsemiseen, korjaamiseen ja tutkimiseen sekä hukattujen, aiheettomasti maksettujen tai virheellisesti käytettyjen varojen takaisinperintään ja soveltuvin osin hallinnollisten seuraamusten määräämiseen liittyvät toimenpiteet. Euroopan petostentorjuntavirastolla (OLAF) on valtuudet erityisesti asetusten (Euratom, EY) N:o 2185/96 ja (EU, Euratom) N:o 883/2013 mukaisesti tehdä hallinnollisia tutkimuksia, mukaan lukien paikalla suoritettavat todentamiset ja tarkastukset, selvittääkseen, onko kyse petoksesta, lahjonnasta tai muusta laittomasta toiminnasta, joka vahingoittaa unionin taloudellisia etuja. Euroopan syyttäjänvirastolla (EPPO) on asetuksen (EU) 2017/1939 mukaisesti valtuudet tutkia unionin taloudellisiin etuihin kohdistuvia rikoksia sekä nostaa niistä syyte Euroopan parlamentin ja neuvoston direktiivin (EU) 2017/1371 (17) mukaisesti. Unionin rahoitusta saavien henkilöiden ja yhteisöjen on varainhoitoasetuksen mukaisesti toimittava täydessä yhteistyössä unionin taloudellisten etujen suojaamiseksi, myönnettävä komissiolle, OLAFille, tilintarkastustuomioistuimelle ja niiden jäsenvaltioiden osalta, jotka osallistuvat asetuksen (EU) 2017/1939 mukaiseen tiiviimpään yhteistyöhön, EPPOlle tarvittavat oikeudet ja valtuudet ja varmistettava, että unionin varojen hoitamiseen osallistuvat kolmannet osapuolet myöntävät vastaavat oikeudet.
                  
               
                     (26)
                  
                  
                     Tiettyjen tämän asetuksen muiden kuin olennaisten osien muuttamiseksi komissiolle olisi siirrettävä valta hyväksyä SEUT 290 artiklan mukaisesti säädösvallan siirron nojalla annettavia delegoituja säädöksiä, jotka koskevat keskeisiä tulosindikaattoreita lainajärjestelyn täytäntöönpanon ja edistymisen seuraamiseksi. On erityisen tärkeää, että komissio asiaa valmistellessaan toteuttaa asianmukaiset kuulemiset, myös asiantuntijatasolla, ja että nämä kuulemiset toteutetaan paremmasta lainsäädännöstä 13 päivänä huhtikuuta 2016 tehdyssä toimielinten välisessä sopimuksessa vahvistettujen periaatteiden mukaisesti. Jotta voitaisiin erityisesti varmistaa tasavertainen osallistuminen delegoitujen säädösten valmisteluun, Euroopan parlamentille ja neuvostolle toimitetaan kaikki asiakirjat samaan aikaan kuin jäsenvaltioiden asiantuntijoille, ja Euroopan parlamentin ja neuvoston asiantuntijoilla on järjestelmällisesti oikeus osallistua komission asiantuntijaryhmien kokouksiin, joissa valmistellaan delegoituja säädöksiä.
                  
               
                     (27)
                  
                  
                     Tämän asetuksen yhdenmukaisen täytäntöönpanon varmistamiseksi komissiolle olisi siirrettävä täytäntöönpanovaltaa työohjelmien sekä muiden rahoituskumppaneiden kuin EIP:n valinnan ehtojen ja valintamenettelyn määrittämisen osalta. Tätä valtaa olisi Euroopan parlamentin ja neuvoston asetuksen (EU) N:o 182/2011 (18) mukaisesti.
                  
               
                     (28)
                  
                  
                     Jäsenvaltiot eivät voi yksinään riittävällä tavalla saavuttaa tämän asetuksen tavoitetta eli auttaa alueita, joihin ilmastoneutraaliuteen siirtyminen vaikuttaa kielteisimmin, lisäämällä julkisia investointeja tähän liittyviin kehitystarpeisiin vastaamiseksi, mikä johtuu siitä, että julkisyhteisöjen ja julkisoikeudellisten laitosten on vaikea tukea investointeja, jotka eivät tuota riittävää tulovirtaa niistä aiheutuvien investointikustannusten kattamiseen, vaan kyseinen tavoite voidaan sen vuoksi, että on olemassa tarve yhtenäiselle täytäntöönpanokehykselle, jota hallinnoidaan suoraan, saavuttaa paremmin unionin tasolla. Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Kyseisessä artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen tämän tavoitteen saavuttamiseksi,
                  
               OVAT HYVÄKSYNEET TÄMÄN ASETUKSEN:
         I LUKU
         
            YLEISET SÄÄNNÖKSET
         
         
            1 artikla
            Kohde ja soveltamisala
            Tällä asetuksella perustetaan vuosien 2021–2027 monivuotisen rahoituskehyksen ajaksi julkisen sektorin lainajärjestely, jäljempänä ’lainajärjestely’, jolla tuetaan julkisyhteisöjä ja julkisoikeudellisia laitoksia yhdistämällä unionin talousarviosta myönnettäviä avustuksia rahoituskumppaneiden myöntämiin lainoihin, ja vahvistetaan lainajärjestelyn tavoitteet. Siinä vahvistetaan lainajärjestelyn avustusosuutta koskevat säännöt, jotka kattavat erityisesti sen talousarvion, unionin tukimuodot ja tukikelpoisuutta koskevat säännökset.
            Lainajärjestelyllä annetaan tukea, joka hyödyttää sellaisia unionin alueita, joilla on vastassaan vakavia sosiaalisia, taloudellisia ja ympäristöön liittyviä haasteita sen vuoksi, että siirrytään kohti unionin vuoden 2030 ilmastotavoitetta ja tavoitetta unionin ilmastoneutraaliudesta vuoteen 2050 mennessä.
         
         
            2 artikla
            Määritelmät
            Tässä asetuksessa tarkoitetaan:
            
                        1)
                     
                     
                        ’hallinnollisella sopimuksella’ oikeudellista välinettä, jolla vahvistetaan komission ja rahoituskumppanin yhteistyökehys ja määritetään lainajärjestelyn täytäntöönpanoon liittyvät osapuolten tehtävät ja vastuut tämän asetuksen mukaisesti;
                     
                  
                        2)
                     
                     
                        ’tuensaajalla’ jäsenvaltioon sijoittautunutta oikeussubjektia, joka on joko julkisoikeudellinen yhteisö tai yksityisoikeudellinen elin, jolle on annettu hoidettavaksi julkisen palvelun tehtävä, ja jonka kanssa komissio on allekirjoittanut lainajärjestelyn mukaisen avustussopimuksen;
                     
                  
                        3)
                     
                     
                        ’rahoituskumppaneilla’ EIP:tä, muita kansainvälisiä rahoituslaitoksia, kansallisia kehityspankkeja ja rahoituslaitoksia, mukaan lukien yksityiset rahoituslaitokset, joiden kanssa komissio allekirjoittaa hallinnollisen sopimuksen yhteistyöstä lainajärjestelyn puitteissa;
                     
                  
                        4)
                     
                     
                        ’hankkeella’ mitä tahansa toimea, jonka komissio on katsonut olevan kelpoinen saamaan unionin tukea lainajärjestelystä ja jonka tarkoituksena on suorittaa yhtenäinen täsmällistä taloudellista tai teknistä luonnetta oleva tehtävä ja jolla on ennalta määritelty tavoite ja määräaika, jonka kuluessa se on toteutettava ja saatettava päätökseen;
                     
                  
                        5)
                     
                     
                        ’alueellisella oikeudenmukaista siirtymää koskevalla suunnitelmalla’ asetuksen (EU) 2021/1056 11 artiklan mukaisesti laadittua ja komission hyväksymää suunnitelmaa;
                     
                  
                        6)
                     
                     
                        ’lainaohjelmalla’ rahoituskumppaneiden tuensaajalle myöntämää lainaa, jonka tarkoituksena on rahoittaa useita ennalta määrättyjä hankkeita lainajärjestelyn puitteissa;
                     
                  
                        7)
                     
                     
                        ’vähemmän kehittyneellä alueella’ asetuksen (EU) 2021/1060 108 artiklan 2 kohdassa tarkoitettu vähemmän kehittynyt alue.
                     
                  
         
            3 artikla
            Tavoitteet
            
               1.   Lainajärjestelyn yleisenä tavoitteena on vastata vakaviin sosiaalisiin, taloudellisiin ja ympäristöön liittyviin haasteisiin, jotka johtuvat siirtymisestä kohti asetuksessa (EU) 2021/1119. vahvistettuja unionin vuoden 2030 ilmasto- ja energiatavoitteita ja tavoitetta unionin ilmastoneutraaliudesta viimeistään vuoteen 2050 mennessä, alueellisissa oikeudenmukaista siirtymää koskevissa suunnitelmissa yksilöityjen unionin alueiden hyödyksi.
            
            
               2.   Lainajärjestelyn erityistavoitteena on lisätä julkisen sektorin investointeja, joilla vastataan alueellisissa oikeudenmukaista siirtymää koskevissa suunnitelmissa yksilöityjen alueiden kehitystarpeisiin, helpottamalla sellaisten hankkeiden rahoittamista, jotka eivät tuota riittävää tulovirtaa niistä aiheutuvien investointikustannusten kattamiseksi, sen estämiseksi, että mahdollinen tuki ja investoinnit korvataan vaihtoehtoisista lähteistä.
            
            
               3.   Edellä 2 kohdassa tarkoitetun erityistavoitteen saavuttamiseksi tämän asetuksen tavoitteena on myös varmistaa tarvittaessa neuvontatuen antaminen tukikelpoisten hankkeiden valmistelua, kehittämistä ja toteuttamista varten, mukaan lukien tuki hankkeiden valmistelua varten ennen hakemuksen tekemistä. Tällaista neuvontatukea annetaan Euroopan parlamentin ja neuvoston asetuksen (EU) 2021/523 (19) 25 artiklalla perustettua InvestEU-neuvontakeskusta koskevien sääntöjen ja täytäntöönpanomenetelmien mukaisesti.
            
         
         
            4 artikla
            Horisontaaliset periaatteet
            
               1.   Kaikessa tukikelpoisten hankkeiden valmistelussa, arvioinnissa, toteutuksessa ja seurannassa on varmistettava perusoikeuksien kunnioittaminen ja Euroopan unionin perusoikeuskirjan noudattaminen, erityisesti sukupuolten tasa-arvon osalta.
            
            
               2.   Tuensaajien ja komission on vältettävä kaikkea sukupuoleen, rotuun tai etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen perustuvaa syrjintää lainajärjestelyn koko täytäntöönpanon ajan. Erityisesti esteettömyys vammaisten henkilöiden osalta on otettava soveltuvissa tapauksissa huomioon tukikelpoisten hankkeiden valmistelun ja täytäntöönpanon kaikissa vaiheissa.
            
            
               3.   Lainajärjestelyn tavoitteet on toteutettava Yhdistyneiden kansakuntien kestävän kehityksen tavoitteiden, Euroopan sosiaalisten oikeuksien pilarin, "saastuttaja maksaa" -periaatteen, Pariisin sopimuksen ja "ei merkittävää haittaa" -periaatteen mukaisesti.
            
         
         
            5 artikla
            Talousarvio
            
               1.   Vaikuttamatta unionin talousarvioon ajanjaksona 2021–2027 osoitettuihin lisävaroihin lainajärjestelyn avustusosuus rahoitetaan
               
                           a)
                        
                        
                           unionin talousarvion määrärahoista 250 000 000 eurolla käypinä hintoina; ja
                        
                     
                           b)
                        
                        
                           2 kohdassa tarkoitetuista käyttötarkoitukseensa sidotuista tuloista enintään 1 275 000 000 eurolla käypinä hintoina.
                        
                     
            
               2.   Edellä 1 kohdan b alakohdassa tarkoitetut käyttötarkoitukseensa sidotut tulot katetaan tämän asetuksen liitteessä I luetelluilla ohjelmilla perustetuista rahoitusvälineistä saatavista palautuksista enintään 275 000 000 euroon asti ja asetuksella (EU) 2015/1017 perustetun EU:n takauksen määrärahojen ylijäämästä enintään 1 000 000 000 euroon asti.
            
            
               3.   Edellä 1 kohdassa tarkoitettuja varoja ja käyttötarkoitukseensa sidottuja tuloja voidaan täydentää jäsenvaltioiden, kolmansien maiden ja muiden kuin SEUT-sopimuksella tai Euroopan atomienergiayhteisön perustamissopimuksella perustettujen elinten rahoitusosuuksilla. Kyseisiä rahoitusosuuksia pidetään varainhoitoasetuksen 21 artiklan 5 kohdassa tarkoitettuina ulkoisina käyttötarkoitukseensa sidottuina tuloina.
            
            
               4.   Varainhoitoasetuksen 21 artiklan 3 kohdan f alakohdasta poiketen tämän artiklan 2 kohdassa tarkoitetuista palautuksista saatavia varoja pidetään varainhoitoasetuksen 21 artiklan 5 kohdassa tarkoitettuina ulkoisina käyttötarkoitukseensa sidottuina tuloina. Varainhoitoasetuksen 213 artiklan 4 kohdan a alakohdasta poiketen tämän artiklan 2 kohdassa tarkoitettuja EU:n takauksen määrärahojen ylijäämästä saatavia varoja pidetään varainhoitoasetuksen 21 artiklan 5 kohdassa tarkoitettuina ulkoisina käyttötarkoitukseensa sidottuina tuloina.
            
            
               5.   Edellä 1 kohdassa tarkoitetuista varoista voidaan käyttää enintään kaksi prosenttia lainajärjestelyn täytäntöönpanossa tarvittavaan tekniseen ja hallinnolliseen apuun, kuten valmistelu-, seuranta-, valvonta-, tarkastus- ja arviointitoimintaan, mukaan lukien organisaation tietotekniikkajärjestelmiin liittyen, sekä rahoituskumppaneiden hallintomenoihin ja -maksuihin.
            
            
               6.   Edellä 1 kohdassa tarkoitetuista varoista osoitetaan 3 artiklan 3 kohdan mukaiseen toimintaan enintään 35 000 000 euroa, joista vähintään 10 000 000 eurolla on tuettava tuensaajien hallinnollisia valmiuksia erityisesti vähemmän kehittyneillä alueilla.
            
            
               7.   Useamman kuin yhden varainhoitovuoden aikana toteutettavia toimia koskevat talousarviositoumukset voidaan jakaa usealle eri varainhoitovuodelle vuotuisiksi eriksi.
            
         
         II LUKU
         
            UNIONIN TUKI
         
         
            6 artikla
            Unionin tuen muoto ja toteutustapa
            
               1.   Lainajärjestelystä myönnettävä unionin tuki annetaan avustuksina varainhoitoasetuksen VIII osaston mukaisesti.
            
            
               2.   Lainajärjestelystä myönnettävä unionin tuki pannaan täytäntöön suoran hallinnoinnin yhteydessä varainhoitoasetuksen mukaisesti.
            
         
         
            7 artikla
            Varojen saatavuus
            
               1.   Edellä 5 artiklan 1 ja 3 kohdassa tarkoitetut varat, joista on vähennetty 5 artiklan 5 kohdassa tarkoitetut tekniset ja hallinnolliset menot, käytetään hankkeiden rahoittamiseen 2 ja 3 kohdan mukaisesti.
            
            
               2.   Niiden avustusten osalta, jotka on myönnetty viimeistään 31 päivänä joulukuuta 2025 julkaistujen ehdotuspyyntöjen perusteella, unionin tuki jäsenvaltiossa toteutettaville tukikelpoisille hankkeille ei saa ylittää asetuksen (EU) 2021/1056 liitteessä I vahvistettuja kansallisia osuuksia.
            
            
               3.   Niiden avustusten osalta, jotka on myönnetty 1 päivästä tammikuuta 2026 alkaen julkaistujen ehdotuspyyntöjen perusteella, tukikelpoisille hankkeille myönnettävä unionin tuki annetaan ilman ennalta varattua kansallista osuutta ja kilpailupohjalta unionin tasolla, kunnes jäljellä olevat varat on käytetty loppuun. Tällaisia avustuksia myönnettäessä on 14 artiklan 2 kohdassa säädettyjen myöntämisperusteiden mukaisesti otettava huomioon tarve varmistaa investointien ennustettavuus ja alueellisen lähentymisen edistäminen kiinnittäen erityistä huomiota vähemmän kehittyneisiin alueisiin.
            
         
         
            8 artikla
            Rahoituskumppanien kanssa tehtävät hallinnolliset sopimukset
            Ennen lainajärjestelyn täytäntöönpanoa rahoituskumppanin kanssa komissio ja rahoituskumppani allekirjoittavat hallinnollisen sopimuksen. Sopimuksessa on vahvistettava kunkin sopimuksen osapuolen oikeudet ja velvollisuudet, mukaan lukien tarkastusta ja viestintää koskevat järjestelyt, mukaan lukien erityisesti velvollisuus julkaista tietoja jokaisesta lainajärjestelyn kautta rahoitetusta hankkeesta ja lainaohjelmien soveltamisalasta.
         
         III LUKU
         
            TUKIKELPOISUUS
         
         
            9 artikla
            Tukikelpoiset hankkeet
            
               1.   Lainajärjestelyn mukaista unionin tukea voidaan myöntää ainoastaan 3 artiklassa vahvistettujen tavoitteiden saavuttamista edistäville ja kaikki seuraavat edellytykset täyttäville hankkeille:
               
                           a)
                        
                        
                           hankkeilla on niihin tarvittaessa sisällytettävien tuotosindikaattorien avulla mitattavissa oleva vaikutus sellaisten sosiaalisten, taloudellisten ja ympäristöön liittyvien haasteiden ratkaisemiseen, jotka johtuvat siirtymisestä kohti unionin vuoden 2030 ilmasto- ja energiatavoitteita ja tavoitetta unionin ilmastoneutraaliudesta viimeistään vuoteen 2050 mennessä, ja hankkeet hyödyttävät alueellisessa oikeudenmukaista siirtymää koskevassa suunnitelmassa yksilöityjä alueita, vaikka niitä ei toteutettaisi kyseisillä alueilla;
                        
                     
                           b)
                        
                        
                           hankkeet eivät saa tukea mistään muusta unionin ohjelmasta;
                        
                     
                           c)
                        
                        
                           rahoituskumppani myöntää hankkeille lainan lainajärjestelyn puitteissa; ja
                        
                     
                           d)
                        
                        
                           hankkeet eivät tuota riittävää tulovirtaa niistä aiheutuvien investointikustannusten kattamiseksi, jotta mahdollisen tuen ja investointien korvaaminen vaihtoehtoisilla varoilla voitaisiin estää.
                        
                     
            
               2.   Poiketen siitä, mitä 1 kohdan b alakohdassa säädetään, lainajärjestelyn mukaista unionin tukea saavat hankkeet voivat saada myös muista unionin ohjelmista neuvontatukea ja tekniseen apuun tarkoitettua tukea niiden valmistelua, kehittämistä ja toteuttamista varten.
            
            
               3.   Lainajärjestelystä ei saa tukea asetuksen (EU) 2021/1056 9 artiklan mukaisesti poissuljettuja toimia.
            
         
         
            10 artikla
            Osallistumiskelpoiset henkilöt ja yhteisöt
            Sen estämättä, mitä varainhoitoasetuksen 197 artiklassa säädetyissä perusteissa edellytetään, ainoastaan oikeussubjektit, jotka ovat sijoittautuneet jäsenvaltioon julkisoikeudellisena yhteisönä tai yksityisoikeudellisena elimenä, jolle on annettu hoidettavaksi julkisen palvelun tehtävä, voivat hakea avustusta tämän asetuksen mukaisina mahdollisina edunsaajina.
         
         IV LUKU
         
            AVUSTUKSET
         
         
            11 artikla
            Tuet
            
               1.   Avustukset ovat varainhoitoasetuksen 125 artiklan 1 kohdan a alakohdan mukaista kustannuksiin perustumatonta rahoitusta.
            
            
               2.   Avustuksen määrä saa olla enintään 15 prosenttia rahoituskumppanin lainajärjestelyn mukaisesti myöntämän lainan määrästä. Avustuksen määrä vähemmän kehittyneillä alueilla sijaitseville hankkeille voi olla enintään 25 prosenttia rahoituskumppanin lainajärjestelyn mukaisesti antaman lainan määrästä.
            
            
               3.   Myönnetty avustus voidaan jakaa useisiin maksueriin, jotka on kytketty toteutuksen edistymiseen avustussopimuksessa vahvistetun mukaisesti.
            
         
         
            12 artikla
            Avustusten määrän pienentäminen tai avustusten lopettaminen
            
               1.   Varainhoitoasetuksen 131 artiklan 4 kohdassa mainittujen perusteiden lisäksi ja sen jälkeen, kun rahoituskumppania on kuultu, komissio voi vähentää avustuksen määrää tai irtisanoa avustussopimuksen, jos taloudellisesti merkittävintä tavarantoimitus-, rakennusurakka- tai palvelusopimusta ei ole allekirjoitettu kahden vuoden kuluessa avustussopimuksen allekirjoittamisesta, ja tällaisen sopimuksen tekemistä suunnitellaan avustussopimuksessa.
            
            
               2.   Jos unionin tuki yhdistetään lainajärjestelmiin tai jos tavarantoimitus-, rakennusurakka- tai palvelusopimusta ei ole suunnitteilla, 1 kohtaa ei sovelleta.
               Tällaisissa tapauksissa ja sen jälkeen, kun rahoituskumppania on kuultu, komissio voi vähentää avustuksen määrää tai irtisanoa avustussopimuksen ja periä takaisin kaikki siihen liittyvät määrät avustussopimuksessa vahvistettujen ehtojen nojalla.
            
         
         V LUKU
         
            NEUVONTATUKIPALVELUT
         
         
            13 artikla
            Neuvontatukipalvelut
            
               1.   Tämän artiklan mukainen neuvontatuki toteutetaan välillisen hallinnoinnin kautta InvestEU-neuvontakeskusta koskevien sääntöjen ja täytäntöönpanomenetelmien mukaisesti.
            
            
               2.   Toimille, jotka ovat tarpeen hankkeiden valmistelun, kehittämisen ja toteuttamisen tukemiseksi, voidaan myöntää neuvontatukea, ja ne rahoitetaan 5 artiklan 6 kohdan mukaisesti.
            
         
         VI LUKU
         
            OHJELMASUUNNITTELU, SEURANTA, ARVIOINTI JA VALVONTA
         
         
            14 artikla
            Työohjelmat
            
               1.   Lainajärjestely toteutetaan varainhoitoasetuksen 110 artiklan mukaisesti perustetuilla työohjelmilla.
            
            
               2.   Työohjelmiin on sisällytettävä myöntämisperusteet, joita sovelletaan aina, kun tukikelpoisiin hankkeisiin pyydettyjen avustustukien kokonaismäärä ylittäisi käytettävissä olevat resurssit. Näissä perusteissa on annettava tarvittaessa etusija
               
                           a)
                        
                        
                           hankkeille, joita edistävät vähemmän kehittyneille alueille sijoittautuneet tuensaajat;
                        
                     
                           b)
                        
                        
                           hankkeille, joilla edistetään suoraan unionin vuoden 2030 ilmasto- ja energiatavoitteiden ja unionin ilmastoneutraaliutta viimeistään unionin vuoteen 2050 mennessä koskevan tavoitteen saavuttamista; sekä
                        
                     
                           c)
                        
                        
                           hankkeille, joita edistävät tuensaajat, jotka ovat hyväksyneet hiilestä irtautumista koskevia suunnitelmia.
                        
                     
            
               3.   Komissio hyväksyy työohjelmat täytäntöönpanosäädöksillä. Nämä täytäntöönpanosäädökset hyväksytään 20 artiklassa tarkoitettua tarkastelumenettelyä noudattaen.
            
         
         
            15 artikla
            Muiden rahoituskumppaneiden kuin EIP:n valinta
            
               1.   Komissio vahvistaa täytäntöönpanosäädöksillä muiden rahoituskumppaneiden kuin EIP:n valintaa koskevat ehdot ja menettelyt. Nämä täytäntöönpanosäädökset hyväksytään 20 artiklassa tarkoitettua tarkastelumenettelyä noudattaen.
            
            
               2.   Muiden rahoituskumppaneiden kuin EIP:n valintaa koskevissa ehdoissa on otettava huomioon lainajärjestelyn tavoitteet.
            
            
               3.   Rahoituskumppaneita valitessaan komissio ottaa huomioon erityisesti mahdollisten rahoituskumppaneiden valmiudet
               
                           a)
                        
                        
                           varmistaa, että niiden lainanantopolitiikka on unionin ympäristö- ja sosiaalinormien, unionin vuoden 2030 ilmasto- ja energiatavoitteiden sekä unionin ilmastoneutraaliutta vuoteen 2050 mennessä koskevan tavoitteen mukaista;
                        
                     
                           b)
                        
                        
                           osallistua riittävillä omilla varoilla unionin avustuksen vaikutuksen maksimoimiseksi;
                        
                     
                           c)
                        
                        
                           varmistaa lainajärjestelyn asianmukainen maantieteellinen kattavuus ja mahdollistaa pienempien yksittäisten hankkeiden rahoittaminen;
                        
                     
                           d)
                        
                        
                           noudattaa perusteellisesti varainhoitoasetuksen 155 artiklan 2 ja 3 kohdassa säädettyjä vaatimuksia, jotka koskevat rahanpesua, terrorismin rahoittamista, veronkiertoa, veropetoksia ja verovilppiä ja yhteistyöhaluttomia oikeudenkäyttöalueita;
                        
                     
                           e)
                        
                        
                           varmistaa kunkin lainajärjestelystä rahoitetun hankkeen avoimuus ja riittävä näkyvyys.
                        
                     
            
               4.   Komissio julkaisee luettelon tämän artiklan mukaisesti valituista rahoituskumppaneista.
            
         
         
            16 artikla
            Seuranta ja raportointi
            
               1.   Liitteessä II esitetään keskeiset tulosindikaattorit, joilla seurataan lainajärjestelyn toteuttamista ja sen edistymistä 3 artiklassa vahvistettujen tavoitteiden saavuttamisen osalta.
            
            
               2.   Tulosraportointijärjestelmällä on varmistettava, että 1 kohdassa tarkoitettuja indikaattoreita koskevat tiedot kerätään tuloksellisesti, tehokkaasti ja oikea-aikaisesti. Tuensaajien ja rahoituskumppaneiden on toimitettava komissiolle kyseisiä indikaattoreita koskevat tiedot avustussopimusten ja hallinnollisten sopimusten mukaisesti.
            
            
               3.   Komissio antaa kertomuksen lainajärjestelyn täytäntöönpanosta viimeistään 31 päivänä lokakuuta kunakin kalenterivuotena alkaen vuodesta 2022. Kyseisessä kertomuksessa annetaan tietoja lainajärjestelyn toteuttamisasteesta sen tavoitteiden, edellytysten ja tulosindikaattoreiden osalta.
            
            
               4.   Jos 17 artiklan 2 kohdassa tarkoitetussa väliarviointikertomuksessa todetaan, että liitteessä II esitetyt indikaattorit eivät mahdollista lainajärjestelyn asianmukaista arviointia, komissiolle siirretään valta antaa delegoituja säädöksiä 19 artiklan mukaisesti liitteessä II esitettyjen keskeisten tulosindikaattoreiden muuttamiseksi.
            
         
         
            17 artikla
            Arviointi
            
               1.   Arvioinnit lainajärjestelyn toteuttamisesta ja sen mahdollisuuksista saavuttaa 3 artiklassa asetetut tavoitteet on tehtävä riittävän ajoissa, jotta voidaan toteuttaa asianmukaisia toimenpiteitä.
            
            
               2.   Väliarviointi on tehtävä viimeistään 30 päivänä kesäkuuta 2025 ja kertomus tästä väliarvioinnista on toimitettava Euroopan parlamentille ja neuvostolle. Väliarvioinnissa on erityisesti arvioitava
               
                           a)
                        
                        
                           missä määrin lainajärjestelystä myönnetty unionin tuki on auttanut vastaamaan alueellisia oikeudenmukaista siirtymää koskevia suunnitelmia toteuttavien alueiden tarpeisiin;
                        
                     
                           b)
                        
                        
                           miten 4 artiklassa tarkoitetut horisontaaliset periaatteet on otettu huomioon;
                        
                     
                           c)
                        
                        
                           tarvetta toteuttaa sukupuolivaikutusten arviointi;
                        
                     
                           d)
                        
                        
                           9 artiklassa säädettyjen tukikelpoisuusehtojen soveltamista ja sitä, miten näkyvyysvelvoitteita on sovellettu;
                        
                     
                           e)
                        
                        
                           lainajärjestelystä tuettujen hankkeiden perusteella missä määrin lainajärjestely on vaikuttanut Euroopan parlamentin ja neuvoston asetuksen (EU) 2020/852 (20) 9 artiklassa vahvistettuihin ympäristötavoitteisiin ottaen huomioon kyseisessä asetuksessa säädetyt sovellettavat arviointikriteerit.
                        
                     Väliarviointikertomukseen voidaan liittää lainsäädäntöehdotus, jossa otetaan erityisesti huomioon tukikelpoisuusehtojen mahdollinen mukauttaminen.
            
            
               3.   Komissio toimittaa täytäntöönpanokauden päätyttyä ja joka tapauksessa viimeistään 31 päivänä joulukuuta 2031 Euroopan parlamentille ja neuvostolle lainajärjestelyn tuloksia ja pitkän aikavälin vaikutuksia koskevan lopullisen arviointikertomuksen, jossa arvioidaan myös 2 kohdassa esitetyt asiat.
            
         
         
            18 artikla
            Tarkastukset
            
               1.   Henkilöiden tai yhteisöjen, mukaan lukien muut kuin unionin toimielinten tai elinten valtuuttamat henkilöt ja yhteisöt, tekemät lainajärjestelyn mukaisen unionin tuen käyttöä koskevat tarkastukset muodostavat yleisen varmuuden perustan varainhoitoasetuksen 127 artiklan mukaisesti.
            
            
               2.   Tuensaajien ja rahoituskumppaneiden on avustussopimustensa ja hallinnollisten sopimustensa mukaisesti toimitettava komissiolle ja muille mahdollisille nimetyille tarkastajille kaikki saatavilla olevat asiakirjat, jotka ovat tarpeen, jotta ne voivat suorittaa tarkastustehtävänsä.
            
            
               3.   Tilintarkastustuomioistuin suorittaa SEUT 287 artiklan mukaisesti tämän asetuksen puitteissa toteutettujen toimien ulkoisen tarkastuksen, joka koskee lainajärjestelystä myönnetyn unionin tuen käyttöä. Tätä varten SEUT 287 artiklan 3 kohdan mukaisesti tilintarkastustuomioistuin saa käyttöönsä kaikki asiakirjat ja tiedot, jotka ovat tarpeen sen tarkastustehtävien suorittamiseksi, mukaan lukien tiedot hakemusten arvioinneista ja niiden tuloksista.
            
         
         
            19 artikla
            Siirretyn säädösvallan käyttäminen
            
               1.   Komissiolle siirrettyä valtaa antaa delegoituja säädöksiä koskevat tässä artiklassa säädetyt edellytykset.
            
            
               2.   Siirretään komissiolle 31 päivään joulukuuta 2028 saakka 16 artiklan 4 kohdassa tarkoitettu valta antaa delegoituja säädöksiä.
            
            
               3.   Euroopan parlamentti tai neuvosto voi milloin tahansa peruuttaa 16 artiklan 4 kohdassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Peruuttaminen tulee voimaan sitä päivää seuraavana päivänä, jona sitä koskeva päätös julkaistaan Euroopan unionin virallisessa lehdessä, tai jonakin myöhempänä, kyseisessä päätöksessä mainittuna päivänä. Peruuttamispäätös ei vaikuta jo voimassa olevien delegoitujen säädösten pätevyyteen.
            
            
               4.   Ennen kuin komissio hyväksyy delegoidun säädöksen, se kuulee kunkin jäsenvaltion nimeämiä asiantuntijoita paremmasta lainsäädännöstä 13 päivänä huhtikuuta 2016 tehdyssä toimielinten välisessä sopimuksessa vahvistettujen periaatteiden mukaisesti.
            
            
               5.   Heti kun komissio on antanut delegoidun säädöksen, komissio antaa sen tiedoksi yhtäaikaisesti Euroopan parlamentille ja neuvostolle.
            
            
               6.   Edellä olevan 16 artiklan 4 kohdan nojalla annettu delegoitu säädös tulee voimaan ainoastaan, jos Euroopan parlamentti tai neuvosto ei ole kahden kuukauden kuluessa siitä, kun kyseinen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan [kahdella kuukaudella].
            
         
         
            20 artikla
            Komiteamenettely
            
               1.   Komissiota avustaa asetuksen (EU) 2021/1060 115 artiklan 1 kohdalla perustettu komitea. Tämä komitea on asetuksessa (EU) N:o 182/2011 tarkoitettu komitea.
            
            
               2.   Kun viitataan tähän kohtaan, sovelletaan asetuksen (EU) N:o 182/2011 5 artiklaa.
            
         
         VII LUKU
         
            SIIRTYMÄ- JA LOPPUSÄÄNNÖKSET
         
         
            21 artikla
            Tiedotus, viestintä ja näkyvyys
            
               1.   Tuensaajien ja rahoituskumppaneiden on varmistettava lainajärjestelystä myönnetyn unionin tuen näkyvyys, erityisesti kun ne tekevät tunnetuksi hankkeita ja niiden tuloksia, tarjoamalla kohdennettua tietoa eri kohderyhmille, tiedotusvälineet ja suuri yleisö mukaan lukien.
            
            
               2.   Komissio toteuttaa tiedotus- ja viestintätoimia, jotka koskevat lainajärjestelyä, rahoitettuja hankkeita ja kyseisten hankkeiden tuloksia. Niihin kuuluvat erityisesti jäsenvaltioille tiedottaminen komission aikeista avata lainajärjestely muille rahoituskumppaneille kuin EIP:lle, jäsenvaltioille tiedottaminen julkaistuista ehdotuspyynnöistä sekä tiedotustoiminta tuensaajille annettavasta teknisestä ja hallinnollisesta tuesta. Lainajärjestelylle osoitetuilla määrärahoilla tuetaan myös unionin poliittisia painopisteitä koskevaa tiedottamista sikäli kuin painopisteet liittyvät 3 artiklassa vahvistettuihin tavoitteisiin. Komissio julkaisee lainajärjestelystä rahoitettujen hankkeiden luettelon ja saattaa sen säännöllisesti ajan tasalle.
            
         
         
            22 artikla
            Siirtymäsäännökset
            Talousarvioon voidaan 5 artiklan 5 kohdassa säädettyjen menojen kattamiseksi tarvittaessa sisällyttää määrärahoja vuoden 2027 jälkeen, jotta voidaan hallinnoida toimia, joita ei ole saatu päätökseen viimeistään 31 päivänä joulukuuta 2027.
         
         
            23 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 14 päivänä heinäkuuta 2021.
            
               
                  Euroopan parlamentin puolesta
               
               
                  Puhemies
               
               D. M. SASSOLI
            
            
               
                  Neuvoston puolesta
               
               
                  Puheenjohtaja
               
               A. LOGAR
            
         
         
            (1)  EUVL C 373, 4.11.2020, s. 1.
         
            (2)  EUVL C 429, 11.12.2020, s. 240.
         
            (3)  Euroopan parlamentin kanta, vahvistettu 24. kesäkuuta 2021 (ei vielä julkaistu virallisessa lehdessä), ja neuvoston päätös, tehty 12. heinäkuuta 2021.
         
            (4)  Euroopan parlamentin ja neuvoston asetus EU) 2021/1119, annettu 30 päivänä kesäkuuta 2021, puitteiden vahvistamisesta ilmastoneutraaliuden saavuttamiseksi ja asetuksen (EU) 2018/1999 (EU:n ilmastolaki) muuttamisesta (EUVL L 243, 9.7.2021, s. 1).
         
            (5)  Euroopan parlamentin ja neuvoston asetus (EU) 2021/1060, annettu 24 päivänä kesäkuuta 2021, Euroopan aluekehitysrahastoa, Euroopan sosiaalirahasto plussaa, koheesiorahastoa, oikeudenmukaisen siirtymän rahastoa ja Euroopan meri-, kalatalous- ja vesiviljelyrahastoa koskevista yhteisistä säännöksistä ja varainhoitosäännöistä sekä turvapaikka-, maahanmuutto- ja kotouttamisrahastoa, sisäisen turvallisuuden rahastoa ja rajaturvallisuuden ja viisumipolitiikan rahoitusvälinettä koskevista varainhoitosäännöistä (EUVL L 231, 30.6.2021, s. 159).
         
            (6)  Neuvoston asetus (EU, Euratom) 2020/2093, annettu 17 päivänä joulukuuta 2020, vuosia 2021–2027 koskevan monivuotisen rahoituskehyksen vahvistamisesta (EUVL L 433 I, 22.12.2020, s. 11).
         
            (7)  Euroopan parlamentin ja neuvoston asetus (EU) 2021/1056, annettu 24 päivänä kesäkuuta 2021, oikeudenmukaisen siirtymän rahaston perustamisesta (EUVL L 231, 30.6.2021, s. 1).
         
            (8)  EUVL L 282, 19.10.2016, s. 4.
         
            (9)  Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).
         
            (10)  EUVL L 433 I, 22.12.2020, s. 28.
         
            (11)  Euroopan parlamentin ja neuvoston asetus (EU) 2015/1017, annettu 25 päivänä kesäkuuta 2015, Euroopan strategisten investointien rahastosta, Euroopan investointineuvontakeskuksesta ja Euroopan investointihankeportaalista sekä asetusten (EU) N:o 1291/2013 ja (EU) N:o 1316/2013 muuttamisesta – Euroopan strategisten investointien rahasto (EUVL L 169, 1.7.2015, s. 1).
         
            (12)  EUVL L 123, 12.5.2016, s. 1.
         
            (13)  Euroopan parlamentin ja neuvoston asetus (EU, Euratom) N:o 883/2013, annettu 11 päivänä syyskuuta 2013, Euroopan petostentorjuntaviraston (OLAF) tutkimuksista sekä Euroopan parlamentin ja neuvoston asetuksen (EY) N:o 1073/1999 ja neuvoston asetuksen (Euratom) N:o 1074/1999 kumoamisesta (EUVL L 248, 18.9.2013, s. 1).
         
            (14)  Neuvoston asetus (EY, Euratom) N:o 2988/95, annettu 18 päivänä joulukuuta 1995, Euroopan yhteisöjen taloudellisten etujen suojaamisesta (EYVL L 312, 23.12.1995, s. 1).
         
            (15)  Neuvoston asetus (Euratom, EY) N:o 2185/96, annettu 11 päivänä marraskuuta 1996, komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi (EYVL L 292, 15.11.1996, s. 2).
         
            (16)  Neuvoston asetus (EU) 2017/1939, annettu 12 päivänä lokakuuta 2017, tiiviimmän yhteistyön toteuttamisesta Euroopan syyttäjänviraston (EPPO) perustamisessa (EUVL L 283, 31.10.2017, s. 1).
         
            (17)  Euroopan parlamentin ja neuvoston direktiivi (EU) 2017/1371, annettu 5 päivänä heinäkuuta 2017, unionin taloudellisiin etuihin kohdistuvien petosten torjunnasta rikosoikeudellisin keinoin (EUVL L 198, 28.7.2017, s. 29).
         
            (18)  Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).
         
            (19)  Euroopan parlamentin ja neuvoston asetus (EU) 2021/523, annettu 24 päivänä maaliskuuta 2021, InvestEU-ohjelman perustamisesta ja asetuksen (EU) 2015/1017 muuttamisesta (EUVL L 107, 26.3.2021, s. 30).
         
            (20)  Euroopan parlamentin ja neuvoston asetus (EU) 2020/852, annettu 18 päivänä kesäkuuta 2020, kestävää sijoittamista helpottavasta kehyksestä ja asetuksen (EU) 2019/2088 muuttamisesta (EUVL L 198, 22.6.2020, s. 13).
      
      
         
            LIITE I
            Rahoitusvälineet, joista saatavia palautuksia voidaan käyttää lainajärjestelyyn
            A.   Oman pääoman ehtoiset instrumentit:
            
                        —
                     
                     
                        Euroopan teknologiaohjelma (ETF98): Neuvoston päätös 98/347/EY, tehty 19 päivänä toukokuuta 1998, innovatiivisille ja työpaikkoja luoville pienille ja keskisuurille yrityksille (pk-yrityksille) tarkoitetuista rahoitustukitoimenpiteistä – Kasvua ja työllisyyttä koskeva aloite (EYVL L 155, 29.5.1998, s. 43);
                     
                  
                        —
                     
                     
                        Teknologian siirtohanke (TTP): Komission päätös täydentävän rahoituspäätöksen hyväksymisestä yritys- ja teollisuustoiminnan pääosaston "Tavaroiden sisämarkkinat ja alakohtaiset politiikat" osaston toiminnan rahoittamiseksi vuonna 2007 ja puitepäätöksen hyväksymisestä yritys- ja teollisuustoiminnan pääosaston valmistelevan toimen "Euroopan unionin aseman omaksuminen globaalistuneessa maailmassa" ja pilottihankkeiden "Erasmus nuorille yrittäjille", "Toimenpiteet mikroyritysten sekä pienten ja keskisuurten yritysten välisen yhteistyön ja kumppanuuksien edistämiseksi", "Teknologian siirto" ja "Eurooppalaiset matkailun huippukohteet" rahoittamiseksi vuonna 2007 (C(2007)531);
                     
                  
                        —
                     
                     
                        Euroopan teknologiaohjelma (ETF01): Neuvoston päätös 2000/819/EY, tehty 20 päivänä joulukuuta 2000, monivuotisesta ohjelmasta yritysten ja yrittäjyyden, erityisesti pienten ja keskisuurten yritysten (pk-yritykset), hyväksi (2001–2005) (EYVL L 333, 29.12.2000, s. 84);
                     
                  
                        —
                     
                     
                        Kasvavien ja innovatiivisten pk-yritysten rahoitustuki (GIF): Euroopan parlamentin ja neuvoston päätös N:o 1639/2006/EY, tehty 24 päivänä lokakuuta 2006, kilpailukyvyn ja innovoinnin puiteohjelman (2007–2013) perustamisesta (EUVL L 310, 9.11.2006, s. 15);
                     
                  
                        —
                     
                     
                        Verkkojen Eurooppa -väline: Euroopan parlamentin ja neuvoston asetus (EU) N:o 1316/2013, annettu 11 päivänä joulukuuta 2013, Verkkojen Eurooppa -välineen perustamisesta sekä asetuksen (EU) N:o 913/2010 muuttamisesta ja asetusten (EY) N:o 680/2007 ja (EY) N:o 67/2010 kumoamisesta (EUVL L 348, 20.12.2013, s. 129), sellaisena kuin se on muutettuna Euroopan strategisten investointien rahastosta, Euroopan investointineuvontakeskuksesta ja Euroopan investointihankeportaalista sekä asetusten (EU) N:o 1291/2013 ja (EU) N:o 1316/2013 muuttamisesta – Euroopan strategisten investointien rahasto 25 päivänä kesäkuuta 2015 annetulla Euroopan parlamentin ja neuvoston asetuksella (EU) 2015/1017 (EUVL L 169, 1.7.2015, s. 1);
                     
                  
                        —
                     
                     
                        COSMEn kasvuun tähtäävä pääomajärjestely (COSME EFG): Euroopan parlamentin ja neuvoston asetus (EU) N:o 1287/2013, annettu 11 päivänä joulukuuta 2013, yritysten kilpailukykyä sekä pieniä ja keskisuuria yrityksiä koskevan ohjelman (COSME) (2014–2020) perustamisesta ja päätöksen N:o 1639/2006/EY kumoamisesta (EUVL L 347, 20.12.2013, s. 33);
                     
                  
                        —
                     
                     
                        InnovFin Equity -pääomarahoitusväline:
                        
                                    —
                                 
                                 
                                    Euroopan parlamentin ja neuvoston asetus (EU) N:o 1291/2013, annettu 11 päivänä joulukuuta 2013, tutkimuksen ja innovoinnin puiteohjelmasta "Horisontti 2020" (2014–2020) ja päätöksen N:o 1982/2006/EY kumoamisesta (EUVL L 347, 20.12.2013, s. 104);
                                 
                              
                                    —
                                 
                                 
                                    Euroopan parlamentin ja neuvoston asetus (EU) N:o 1290/2013, annettu 11 päivänä joulukuuta 2013, tutkimuksen ja innovoinnin puiteohjelman Horisontti 2020 (2014–2020) osallistumista ja tulosten levittämistä koskevista säännöistä ja asetuksen (EY) N:o 1906/2006 kumoamisesta (EUVL L 347, 20.12.2013, s. 81);
                                 
                              
                                    —
                                 
                                 
                                    Neuvoston päätös 2013/743/EU, annettu 3 päivänä joulukuuta 2013, tutkimuksen ja innovoinnin puiteohjelman "Horisontti 2020" (2014–2020) täytäntöönpanoa koskevasta erityisohjelmasta ja päätösten 2006/971/EY, 2006/972/EY, 2006/973/EY, 2006/974/EY ja 2006/975/EY kumoamisesta (EUVL L 347, 20.12.2013, s. 965);
                                 
                              
                  
                        —
                     
                     
                        EaSi-ohjelman alainen investointivalmiuksia kehittävä aloite: Euroopan parlamentin ja neuvoston asetus (EU) N:o 1296/2013, annettu 11 päivänä joulukuuta 2013, työllisyyttä ja sosiaalista innovointia koskevasta Euroopan unionin ohjelmasta ("EaSI-ohjelma") ja eurooppalaisen työllisyyttä ja sosiaalista osallisuutta koskevan Progress-mikrorahoitusjärjestelyn perustamisesta annetun päätöksen N:o 283/2010/EU muuttamisesta (EUVL L 347, 20.12.2013, s. 238).
                     
                  B.   Takausvälineet:
            
                        —
                     
                     
                        Pk-yritysten takausjärjestelmä ’98 (SMEG98): Neuvoston päätös 98/347/EY, tehty 19 päivänä toukokuuta 1998, innovatiivisille ja työpaikkoja luoville pienille ja keskisuurille yrityksille (pk-yrityksille) tarkoitetuista rahoitustukitoimenpiteistä – Kasvua ja työllisyyttä koskeva aloite (EYVL L 155, 29.5.1998, s. 43);
                     
                  
                        —
                     
                     
                        Pk-yritysten takausjärjestelmä ’01 (SMEG01): Neuvoston päätös 2000/819/EY, tehty 20 päivänä joulukuuta 2000, monivuotisesta ohjelmasta yritysten ja yrittäjyyden, erityisesti pienten ja keskisuurten yritysten (pk-yritykset), hyväksi (2001–2005) (EYVL L 333, 29.12.2000, s. 84);
                     
                  
                        —
                     
                     
                        Pk-yritysten takausjärjestelmä ’07 (SMEG07): Euroopan parlamentin ja neuvoston päätös N:o 1639/2006/EY, tehty 24 päivänä lokakuuta 2006, kilpailukyvyn ja innovoinnin puiteohjelman (2007–2013) perustamisesta (EUVL L 310, 9.11.2006, s. 15);
                     
                  
                        —
                     
                     
                        Eurooppalaisen Progress-mikrorahoitusjärjestelyn mukainen takausjärjestelmä (EPMF-G): Euroopan parlamentin ja neuvoston päätös N:o 283/2010/EU, annettu 25 päivänä maaliskuuta 2010, eurooppalaisen työllisyyttä ja sosiaalista osallisuutta koskevan Progress-mikrorahoitusjärjestelyn perustamisesta (EUVL L 87, 7.4.2010, s. 1);
                     
                  
                        —
                     
                     
                        Riskinjakorahoitusvälineet:
                        
                                    —
                                 
                                 
                                    Euroopan parlamentin ja neuvoston päätös N:o 1982/2006/EY, tehty 18 päivänä joulukuuta 2006, Euroopan yhteisön seitsemännestä tutkimuksen, teknologian kehittämisen ja demonstroinnin puiteohjelmasta (2007–2013) (EUVL L 412, 30.12.2006, s. 1);
                                 
                              
                                    —
                                 
                                 
                                    Neuvoston päätös 2006/971/EY, tehty 19 päivänä joulukuuta 2006, Euroopan yhteisön seitsemännen tutkimuksen, teknologian kehittämisen ja demonstroinnin puiteohjelman (2007–2013) täytäntöön panemiseksi toteutettavasta erityisohjelmasta "Yhteistyö" (EUVL L 400, 30.12.2006, s. 86);
                                 
                              
                                    —
                                 
                                 
                                    Neuvoston päätös 2006/974/EY, tehty 19 päivänä joulukuuta 2006, Euroopan yhteisön seitsemännen tutkimuksen, teknologian kehittämisen ja demonstroinnin puiteohjelman (2007–2013) täytäntöön panemiseksi toteutettavasta erityisohjelmasta "Valmiudet" (EUVL L 400, 30.12.2006, s. 299);
                                 
                              
                  
                        —
                     
                     
                        EaSI-takaus: Euroopan parlamentin ja neuvoston asetus (EU) N:o 1296/2013, annettu 11 päivänä joulukuuta 2013, työllisyyttä ja sosiaalista innovointia koskevasta Euroopan unionin ohjelmasta ("EaSI-ohjelma") ja eurooppalaisen työllisyyttä ja sosiaalista osallisuutta koskevan Progress-mikrorahoitusjärjestelyn perustamisesta annetun päätöksen N:o 283/2010/EU muuttamisesta (EUVL L 347, 20.12.2013, s. 238);
                     
                  
                        —
                     
                     
                        COSMEn lainantakausjärjestely (COSME LGF): Euroopan parlamentin ja neuvoston asetus (EU) N:o 1287/2013, annettu 11 päivänä joulukuuta 2013, yritysten kilpailukykyä sekä pieniä ja keskisuuria yrityksiä koskevan ohjelman (COSME) (2014–2020) perustamisesta ja päätöksen N:o 1639/2006/EY kumoamisesta (EUVL L 347, 20.12.2013, s. 33);
                     
                  
                        —
                     
                     
                        InnovFin Debt – laina- ja takauspalvelu:
                        
                                    —
                                 
                                 
                                    Euroopan parlamentin ja neuvoston asetus (EU) N:o 1290/2013, annettu 11 päivänä joulukuuta 2013, tutkimuksen ja innovoinnin puiteohjelman Horisontti 2020 (2014–2020) osallistumista ja tulosten levittämistä koskevista säännöistä ja asetuksen (EY) N:o 1906/2006 kumoamisesta (EUVL L 347, 20.12.2013, s. 81);
                                 
                              
                                    —
                                 
                                 
                                    Euroopan parlamentin ja neuvoston asetus (EU) N:o 1291/2013, annettu 11 päivänä joulukuuta 2013, tutkimuksen ja innovoinnin puiteohjelmasta "Horisontti 2020" (2014–2020) ja päätöksen N:o 1982/2006/EY kumoamisesta (EUVL L 347, 20.12.2013, s. 104);
                                 
                              
                                    —
                                 
                                 
                                    Neuvoston päätös 2013/743/EU, annettu 3 päivänä joulukuuta 2013, tutkimuksen ja innovoinnin puiteohjelman "Horisontti 2020" (2014–2020) täytäntöönpanoa koskevasta erityisohjelmasta ja päätösten 2006/971/EY, 2006/972/EY, 2006/973/EY, 2006/974/EY ja 2006/975/EY kumoamisesta (EUVL L 347, 20.12.2013, s. 965);
                                 
                              
                  
                        —
                     
                     
                        Kulttuurialan ja luovien toimialojen takausjärjestely (CCS GF): Euroopan parlamentin ja neuvoston asetus (EU) N:o 1295/2013, annettu 11 päivänä joulukuuta 2013, Luova Eurooppa -ohjelman (2014–2020) perustamisesta ja päätösten N:o 1718/2006/EY, N:o 1855/2006/EY ja N:o 1041/2009/EY kumoamisesta (EUVL L 347, 20.12.2013, s. 221);
                     
                  
                        —
                     
                     
                        Opintolainojen takausjärjestelmä (SLGF): Euroopan parlamentin ja neuvoston asetus (EU) N:o 1288/2013, annettu 11 päivänä joulukuuta 2013, unionin koulutus-, nuoriso- ja urheiluohjelman "Erasmus+" perustamisesta ja päätösten N:o 1719/2006/EY, 1720/2006/EY ja 1298/2008/EY kumoamisesta (EUVL L 347, 20.12.2013, s. 50);
                     
                  
                        —
                     
                     
                        Energiatehokkuuden yksityinen rahoitusväline (PF4EE): Euroopan parlamentin ja neuvoston asetus (EU) N:o 1293/2013, annettu 11 päivänä joulukuuta 2013, ympäristön ja ilmastotoimien ohjelman (Life) perustamisesta ja asetuksen (EY) N:o 614/2007 kumoamisesta (EUVL L 347, 20.12.2013, s. 185).
                     
                  C.   Riskinjakovälineet:
            
                        —
                     
                     
                        InnovFin:
                        
                                    —
                                 
                                 
                                    Euroopan parlamentin ja neuvoston asetus (EU) N:o 1290/2013, annettu 11 päivänä joulukuuta 2013, tutkimuksen ja innovoinnin puiteohjelman Horisontti 2020 (2014–2020) osallistumista ja tulosten levittämistä koskevista säännöistä ja asetuksen (EY) N:o 1906/2006 kumoamisesta (EUVL L 347, 20.12.2013, s. 81);
                                 
                              
                                    —
                                 
                                 
                                    Euroopan parlamentin ja neuvoston asetus (EU) N:o 1291/2013, annettu 11 päivänä joulukuuta 2013, tutkimuksen ja innovoinnin puiteohjelmasta "Horisontti 2020" (2014–2020) ja päätöksen N:o 1982/2006/EY kumoamisesta (EUVL L 347, 20.12.2013, s. 104);
                                 
                              
                  
                        —
                     
                     
                        Verkkojen Eurooppa -välineen vieraan pääoman ehtoinen rahoitusväline (CEF DI): Euroopan parlamentin ja neuvoston asetus (EU) N:o 1316/2013, annettu 11 päivänä joulukuuta 2013, Verkkojen Eurooppa -välineen perustamisesta sekä asetuksen (EU) N:o 913/2010 muuttamisesta ja asetusten (EY) N:o 680/2007 ja (EY) N:o 67/2010 kumoamisesta (EUVL L 348, 20.12.2013, s. 129);
                     
                  
                        —
                     
                     
                        Luonnonpääoman rahoitusjärjestely (NCFF): Euroopan parlamentin ja neuvoston asetus (EU) N:o 1293/2013, annettu 11 päivänä joulukuuta 2013, ympäristön ja ilmastotoimien ohjelman (Life) perustamisesta ja asetuksen (EY) N:o 614/2007 kumoamisesta (EUVL L 347, 20.12.2013, s. 185).
                     
                  D.   Erityiset sijoitusvälineet:
            
                        —
                     
                     
                        Eurooppalainen Progress-mikrorahoitusjärjestely – sijoitusrahasto – yhteissijoitusrahasto (EPMF FCP-FIS): Euroopan parlamentin ja neuvoston päätös N:o 283/2010/EU, annettu 25 päivänä maaliskuuta 2010, eurooppalaisen työllisyyttä ja sosiaalista osallisuutta koskevan Progress-mikrorahoitusjärjestelyn perustamisesta (EUVL L 87, 7.4.2010, s. 1);
                     
                  
                        —
                     
                     
                        Marguerite:
                        
                                    —
                                 
                                 
                                    Euroopan parlamentin ja neuvoston asetus (EY) N:o 680/2007, annettu 20 päivänä kesäkuuta 2007, yleisistä säännöistä yhteisön rahoitustuelle Euroopan laajuisten liikenne- ja energiaverkkojen alalla (EUVL L 162, 22.6.2007, s. 1);
                                 
                              
                                    —
                                 
                                 
                                    Komission päätös C(2010)941, annettu 25 päivänä helmikuuta 2010, Euroopan unionin osallistumisesta Euroopan energia-, ilmastonmuutos- ja infrastruktuurirahastoon 2020 (Marguerite-rahasto);
                                 
                              
                  
                        —
                     
                     
                        Euroopan energiatehokkuusrahasto (EEEF): Euroopan parlamentin ja neuvoston asetus (EU) N:o 1233/2010, annettu 15 päivänä joulukuuta 2010, yhteisön rahoitustukea energia-alan hankkeille koskevasta talouden elvytysohjelmasta annetun asetuksen (EY) N:o 663/2009 muuttamisesta (EUVL L 346, 30.12.2010, s. 5).
                     
                  
      
      
         
            LIITE II
            
               Keskeiset tulosindikaattorit (1)
            
            
               1.   
               
                  Myönnettyjen avustusten määrä
               
            
            
               2.   
               Allekirjoitettujen lainojen määrä
               
                           2.1
                        
                        
                           Yksittäiset lainat
                        
                     
                           2.2
                        
                        
                           Lainajärjestelyt
                        
                     
            
               3.   
               Investointien kokonaismäärä, jaettuna seuraavasti
               
                           3.1
                        
                        
                           Yksityisen rahoituksen määrä
                        
                     
                           3.2
                        
                        
                           Julkisen rahoituksen määrä
                        
                     
            
               4.   
               Tukea saavien hankkeiden lukumäärä, eriteltynä seuraavien mukaan
               
                           4.1
                        
                        
                           Maa
                        
                     
                           4.2
                        
                        
                           NUTS 2 -alue
                        
                     
                           4.3
                        
                        
                           Tuettu oikeudenmukaisen siirtymän tukialue
                        
                     
            
               5.   
               
                  Lainajärjestelystä rahoitusta saavien hankkeiden määrä
               
            
            
               6.   
               Hankkeiden määrä aloittain
               
                           6.1
                        
                        
                           Liikenne
                        
                     
                           6.2
                        
                        
                           Sosiaalinen infrastruktuuri
                        
                     
                           6.3
                        
                        
                           Yleishyödylliset laitokset (vesi, jätevesi, kaukolämpö, energia, jätehuolto)
                        
                     
                           6.4
                        
                        
                           Ilmastoneutraaliuteen siirtymisen helpottamista (uusiutuva energia, hiilestä irtautuminen, energiatehokkuus) koskeva suora tuki
                        
                     
                           6.5
                        
                        
                           Ympäristötavoitteet
                        
                     
                           6.6
                        
                        
                           Kaupunkien infrastruktuuri ja asuminen
                        
                     
                           6.7
                        
                        
                           Muut
                        
                     
            
               7.   
               
                  Kasvihuonekaasupäästöjen vähentäminen, soveltuvissa tapauksissa
               
            
            
               8.   
               
                  Työpaikkojen luominen, soveltuvissa tapauksissa
               
            
            
               (1)  Kaikki indikaattorit on eriteltävä alueen mukaan, soveltuvissa tapauksissa. Kaikki henkilötiedot on eriteltävä sukupuolen mukaan, soveltuvissa tapauksissa.